Elhunyt Prouza Ottó korábbi válogatott röplabdázó, edző
A 154-szeres válogatott röplabdázó, olimpikon, edző nyolcvannyolc éves volt.
Nyolcvannyolc éves korában pénteken elhunyt Prouza Ottó 154-szeres válogatott röplabdázó, olimpikon, edző – tudatta a magyar szövetség (MRSZ) honlapja. A Gróf becenevű egykori feladó játékosként a Salgótarjánt és a Vasast erősítette, nyert Magyar Kupát és többször volt bajnoki ezüstérmes. A nemzeti csapatban 154 alkalommal lépett pályára, tagja volt a többi között az olimpiai 6. (1964, Tokió) és az egy évvel korábban Romániában Európa-bajnoki ezüstérmes keretnek. Visszavonulása után több mint harminc évig dolgozott trénerként: a Ganz Mávag VSE, a Csepel, majd egy kuvaiti kitérő után a Malév SC és a Komplex SE vezetőedzője volt, együttesei élén 7 magyar bajnoki címet és nyolc Magyar Kupa-diadalt ünnepelhetett, csapatát ezüstéremig vezette 1973-ban a Kupagyőztesek Európa Kupájában. Forrás: MTI